
MikroRNS-ek kifejeződésének változása progeszteron kezelés hatására mellékvesekéreg-rák sejtvonalakon

- Bevezetés:
A mellékvesekéreg-rák (adrenocorticalis carcinoma (ACC)) egy ritka, agresszív daganat, mely az esetek legalább 50%-ában hormontermelésre képes. Prognózisa rossz, az előrehaladott esetek 5 éves túlélése 35% alatt van. Gyógyszeres kezelésében egyetlen mellékvesekéreg-specifikus gyógyszer, a mitotán érhető el, azonban toxicitása és szűk terápiás indexe miatt alkalmazása nehéz. Az új hatóanyagok között felmerült a progeszteron hormon is, melynek daganatellenes hatását korábban már leírták.
- Célkitűzés:
Célunk a Bresciai Egyetemmel kollaborációban a progeszteron mikroRNS expresszióra gyakorolt hatásának feltérképezése mellékvesekéreg-rák sejtvonalakon in vitro.
- Módszer:
Három sejtvonalat vizsgáltunk (MUC1, TVBF-7, NCI-H295R). A sejtekből és a felülúszókból RNS-t izoláltunk, majd kvantitatív és kvalitatív minőségellenőrző lépések után (Nanodrop 2000 spektrofotométer, Qubit High Sensitivity ssRNA Kit fluoriméter) Qiagen miRNAseq újgenerációs szekvenálással (NGS) Illumina MiSeq szekvenátoron vizsgáltuk a mikroRNS profil változását. A szignifikáns változást mutató mikroRNS-ek közül kiválasztott három mikroRNS: a hsa-miR-424-5p (MUC1 sejtvonal), a hsa-miR-98-5p (TVBF-7 sejtvonal) és a hsa-miR-7-5p (NCI-H295R sejtvonal) kifejeződésének változását kvantitatív RT-qPCR-rel (Taqman) validáltuk.
- Eredmények:
A szekvenálási adatok alapján a MUC1 sejtvonalban a hsa-miR-424-5p és a TVBF-7 sejtvonalban a hsa-miR-98-5p szignifikánsan növekvő, míg az NCI-H295R sejtvonalban a hsa-miR-7-5p szignifikánsan csökkenő expressziót mutatott a progeszteronkezelés hatására. Ezeket az eredményeket az RT-qPCR validáció a TVBF-7 felülúszója kivételével igazolta (miR-424 felülúszóban: p=0,05; miR-424 pelletben: p=0,003; miR-98 felülúszóban: p=0,303; miR-98 pelletben: p=0,0002; miR-7 felülúszóban: p<0,0001; miR-7 pelletben: p=0,022).
- Következtetések:
Irodalmi adatok szerint a hsa-miR-424-5p onkogén hatású (oncomiR) lehet egyes szövetekben és tumor szuppresszor másokban. Szerepe ACC-ben egyelőre ismeretlen, de a már korábban is leírták kifejeződésének progeszteron hatására történő fokozódását. A hsa-miR-7-5p egy tumor szupresszor mellékvesekéreg rákban, lévén, hogy onkogéneket gátol (RAF1, MTOR, CDK1). A progeszteron kezelés a hsa-miR-7-5p expresszióját szignifikánsan csökkenti, így elősegítheti a kóros sejtosztódást és proliferációt.



